شەفەق نیوز- بەرپرس میرات فەرهەنگی و گەشتیاری
ئیڵام وت: ئی مووزە ک نۆسەد و سێ قەڵ کوچگ گەور ها دەێ، دە وتاخێ سەد متری دە
سازمان فەنی حرفەئی نریاگە، وەێ زووەێلە سەر و سامان ددرێ و ئی مووزە‌  ئەڕا یە بنەڕاێ نریاگە ک دووسخوازەێل زەمین‌ناسی
و زاڕوو مەدرەسەێلە بچنە وەورەێلە.
دە ئی مووزەڵە، بڕێ لە سان‌وێنه‌ێل و بەرد
و چنگ ‌پەریەێلێ ک دە کەش و کێوە و بیاوانەێلەێ ئیلام پەیدا کریانە و فوسیلەێلێ چەن
هزار ساڵەن کریانەسە دی.
ئوستان ئیلام لە جارانەو پڕە لە کوچگەێلێ
ک دوویشن فوسیل گژ و گیاێل و گیانەوەرەێلێ چەن هزار ساڵە و چەن ملیوون ساڵەن ک
مردنە و لار و لەشێیان جوور نەخشێگ چەوسیاگەسە قەێ کوچگەێلە و لە قەێ نەدکنرن.
بڕێ 
وتنە دە زوونان، ئیلام و بەش فرەیێگ لە زاگڕوس، گشتێ دە ژێر ئاو و ئوقیانووس
بییە.
ئەوسا دە فەرهەنگ عامەێ کورد، کەێوانووەێلە
ئی چنگ‌پەرییەێلە دنان دە نام گوونی ئارد و گەنم و جۆ و برنج و ماش و نژی و نخە و
چشتەێلێ لەێ‌وا، تا رابگرێگ و پیت و بەرەکەتێ نەپەڕێ.
ئەوان دوتن ئیجووور نەخشێ دە قەێ ئی‌چوونە
بەردێ، هن یەسە ک پەری و ساهڵ واهڵەێل خەێر دەس ئەڵەێ وەشاننەو مڵاکەت خەێر چنگ
کوتاگەسە قەێ و ئەڕا یەسە ک پیت دیرێ و چەم گەن ئەڵەێ کار نەدکەێ.
